**DEFNYDDIO’R TEMPLED MODWL**

Ni ddylid newid cynllun y templed modwl a’r penawdau.

## Cod y Modwl

Mae’n rhaid i godau modylau fod yn unigryw. Er enghraifft, os newidir dau fodwl 10 credyd i ffurfio un modwl 20 credyd, ni ellir defnyddio’r naill na’r llall o’r codau sy’n bodoli eisoes ar gyfer y modwl newydd, neu os yw modwl yn cael ei ddiwygio’n sylweddol, yn cael teitl newydd, neu os yw asesiad y modwl yn newid, yna mae’n rhaid rhoi cod modwl newydd iddo.

Mae codau modylau’n cynnwys wyth nod, neu naw ar gyfer y rhai sydd angen C neu D. Os cynigir modwl penodol mewn mwy nag un iaith neu ar-lein, bydd cod y modwl yn cynnwys ôl-ddodiad (e.e. C ar gyfer modylau a ddarperir yn Gymraeg a D ar gyfer dysgu o bell). **Neilltuir codau modylau gan y Deon Cynorthwyol (Ansawdd) neu swyddog cyfatebol, neu Swyddfa’r Athrofa**. Mae’r Swyddfa Academaidd yn neilltuo codau modylau ar gyfer modylau partneriaid cydweithredol.

## Teitl

Er mwyn osgoi camgymeriadau posib, byddai’n ddoeth ichi sicrhau fod teitlau’r holl fodylau’n rhai unigryw e.e. peidiwch â rhoi’r teitl ‘Dulliau Ymchwil’ i fodwl, yn hytrach defnyddiwch y teitl ‘Dulliau Ymchwil mewn [*disgyblaeth*] X.

## Dyddiad

Dylai’r staff ddefnyddio’r dyddiad cyfredol wrth baratoi modwl i’w ddilysu neu i’w ail-ddilysu. Yna bydd y dyddiad hwn yn cael ei newid gan Swyddfa’r Athrofa neu’r Swyddfa Academaidd i’r dyddiad y dilysir y modwl.

## Credydau

Maint safonol modwl yw 20 credyd, er y caniateir gwahaniaethau, fel arfer mewn lluosrifau o 20. Mae’r Brifysgol yn cydnabod bod rhai rhaglenni wedi’u seilio ar fodylau 30 credyd. Dylid cadw modylau sy’n werth 40 credyd neu fwy ar gyfer prosiectau mawr myfyrwyr, megis traethodau hir. Fel arfer, mae microgymwysterau yn fodylau 10 credyd.

**Gwiriadau’r Gwasanaeth Datgelu a Gwahardd (DBS)**

Mae’n ofynnol i staff nodi os **gallai** fod angen i fyfyriwr sy’n cofrestru ar y modwl gael gwiriad DBS neu nodi’n bendant na fydd angen gwiriad arno.

**Modylau Rhagofynnol**

Modylau yw’r rhain y mae’n rhaid eu cwblhau’n llwyddiannus cyn y gellir astudio modwl penodol arall. Mae’n bosibl na fydd rhaglen astudio yn cynnwys unrhyw fodylau rhagofynnol – os hynny mae pob modwl yn annibynnol ar ei gilydd – er wrth gwrs mae pob lefel astudio yn darparu sylfaen cyffredinol ar gyfer modylau dilynol.

## Amcan(ion)

Awgrymir bod un amcan yn ddigon i fodwl 20 credyd. Mae amcan y modwl yn ddatganiad o fwriad cyffredinol neu bwrpas bras y modwl.

## Deilliannau dysgu

Mae deilliannau dysgu’n ddatganiadau lefel uchel o’r hyn y disgwylir i’r dysgwr ei wybod, ei ddeall a / neu allu ei arddangos ar ddiwedd cyfnod o ddysgu. Mae angen i ddeilliannau dysgu fod yn ddigon hyblyg i ganiatáu gallu eu cyflawni mewn gwahanol amgylchiadau neu gyd-destunau (e.e. pandemig). Bydd hyn yn osgoi gorfod newid disgrifyddion modylau yn aml (e.e. pan fydd staff addysgu’n newid).

Ar gyfer modwl 20 credyd neu lai, fel arfer dylai fod 2 i 4 deilliant dysgu.

**Lefelrwydd**

Rhaid i ddeilliannau dysgu modylau (DDMau) ddisgrifio’n briodol lefel yr astudio (sut allwch chi ddweud os yw modwl yn un lefel 5, dyweder, ac nid lefel 4 neu 6?). Diffinnir lefelau yn Fframwaith Credydau a Chymwysterau Cymru a Fframweithiau’r ASA ar gyfer Cymwysterau Addysg Uwch Cyrff Dyfarnu Graddau’r DU 2014 (yr FHEQ) sy’n datgan y cyrhaeddiad cyffredinol a ddisgwylir gan ddeiliaid dyfarniad ar bob un o’r lefelau AU (lefelau 4, 5, 6, 7 neu 8), sydd ar gael ar <http://www.qaa.ac.uk/docs/qaa/quality-code/qualifications-frameworks.pdf?sfvrsn=170af781_14>. Mae’r disgrifyddion cymwysterau’n darparu’r iaith a’r sgiliau y dylid eu defnyddio i ddisgrifio deilliannau ar y lefel briodol (h.y. disgrifydd lefel 6 ar gyfer modylau lefel 6, disgrifydd lefel 4 ar gyfer modylau lefel 4).

**Enghraifft:** Mae gan ddeilliant dysgu modwl sy’n ymwneud â ‘gwybodaeth a dealltwriaeth’ ddisgwyliad sgiliau FHEQ gwahanol ar gyfer pob lefel astudio (sylwer, yn lle ‘xyz’ nodwch destun pwnc sy’n deillio o’r datganiad meincnodi pwnc):

|  |  |
| --- | --- |
| **Lefel** | **Ar ôl cwblhau’r modwl hwn yn llwyddiannus, dylai’r myfyriwr allu dangos:** |
| 4 | gwybodaeth o gysyniadau allweddol xyx |
| 5 | gwybodaeth a dealltwriaeth feirniadol o egwyddorion sefydledig xyz |
| 6 | gwybodaeth systematig o xyz, gan gynnwys caffael gwybodaeth resymegol a manwl |
| 7 | gwybodaeth a dealltwriaeth systematig, helaeth a chymharol o nifer o faterion datblygedig a datblygol ym maes xyz yn gyffredinol a’i gysylltiadau ag agweddau arbenigol. |

**Mathau o ddeilliannau dysgu modylau (DDMau)**

Mae deilliannau dysgu modylau’n ceisio datblygu gwahanol fathau o sgiliau: gwybodaeth a dealltwriaeth; sgil gwybyddol/deallusol; sgil ymarferol; sgil allweddol/trosglwyddadwy. Gallai/dylai pob modwl ddatblygu mwy nag un math o’r sgiliau hyn. Tra bod gwybodaeth a dealltwriaeth yn ddeilliant yn y rhan fwyaf o fodylau, fel rheol nid yw’r set o ddeilliannau dysgu ar gyfer modwl penodol yn ymwneud â gwybodaeth a dealltwriaeth yn unig, yn enwedig ar lefelau astudio uwch; mae DDMau sy’n datblygu gwybodaeth a dealltwriaeth fel arfer yn cael eu cyfuno â deilliannau dysgu gwybyddol, ymarferol a/neu sgiliau allweddol, lle bo hynny’n bosibl/berthnasol.

* *Sgiliau Gwybodaeth a Dealltwriaeth.* Fel arfer, rhestr o feysydd disgyblaeth pwnc sy’n deillio o’r meincnod pwnc, h.y. y ‘pethau’ y bydd rhywun sydd wedi graddio o’r rhaglen yn eu gwybod ac yn eu deall. Er mwyn gwahaniaethu rhwng ehangder y wybodaeth a’r ddealltwriaeth hon, cyn y rhestr ceir datganiad '‘rhagarweiniol’ sy’n bodloni lefel y FHEQ fel y bo’n briodol i’r dyfarniad.
* Mae *sgiliau gwybyddol* yn ymwneud â sgiliau deallusol/meddwl, megis meddwl yn gysyniadol ac yn feirniadol, dadansoddi, cyfosod a gwerthuso tybiaethau, cysyniadau haniaethol a data, datrys problemau.
* Mae *sgiliau ymarferol* yn ymwneud â chymhwyso theori’n ymarferol, defnyddio modelau, defnyddio adnoddau, creu cynlluniau, cychwyn a chyflawni prosiectau, cyflwyniadau llafar, perfformio/arddangos sgiliau (e.e. technegau chwaraeon), ac ati.
* Mae *sgiliau allweddol* yn ymwneud â sgiliau trosglwyddadwy megis rheoli amser, datblygiad proffesiynol parhaus, cyfathrebu, gwaith tîm, blaengarwch a chyfrifoldeb personol, hunanreolaeth, hunan-adfyfyrio, sensitifrwydd at amrywiaeth o ran pobl a diwylliannau, ac ati.

**DDMau a’r cyswllt ag asesu**

Mae’n rhaid gallu asesu cyflawni deilliannau dysgu felly wrth ddylunio’r deilliannau dysgu rhaid rhoi ystyriaeth i’r modd y caiff y modwl ei asesu. Er enghraifft:

* os yw’r asesiad yn syrthio i’r categori *‘ymarferol’*, yna mae’n debygol y bydd un neu fwy o’r deilliannau dysgu yn cyfeirio at gymhwyso, arddangos sgiliau, defnyddio adnoddau, creu, ac ati.
* os yw’r asesiad trwy arholiad, mae’n debygol y bydd un neu fwy o’r deilliannau dysgu yn ymwneud â *gwybodaeth a dealltwriaeth.*
* os yw’r asesiad trwy waith cwrs, mae’n debygol y bydd un neu fwy o’r deilliannau dysgu yn ymwneud â sgiliau *gwybyddol* e.e. gwerthuso.
* os yw’r asesiad yn datblygu sgiliau trosglwyddadwy, mae’n debygol y bydd un neu fwy o’r deilliannau dysgu yn ymwneud â sgiliau *allweddol* (megis rheoli amser, datblygiad proffesiynol parhaus, cyfathrebu, gwaith tîm, blaengarwch a chyfrifoldeb personol, hunanreolaeth, hunan-adfyfyrio, sensitifrwydd at amrywiaeth o ran pobl a diwylliannau, ac ati).

Er mwyn gallu rhoi ystyriaeth i’r posibilrwydd y gallai tasg asesu newid dan amgylchiadau penodol, dylai DDMau gael eu mynegi ar lefel sy’n ddigon uchel.

**Cynnwys Dangosol**

Fel arfer, dylai hwn fod yn rhestr gryno o bwyntiau bwled, fel y bo’n briodol ar gyfer y modwl. Dylai pwyntiau bwled fod yn ddigon manwl i roi gwybodaeth i ddarllenydd nad yw’n gyfarwydd â chynnwys y modwl ac felly ni ddylent fod yn gyfyngedig i restr o acronymau. Ar yr un pryd, ni ddylai fod mor fanwl nes gosod cyfyngiadau diangen ar gynnwys y modwl.

**Dyraniad Amser Astudio**

O ran dyrannu amser astudio yn y modwl, mae’r gweithgareddau a restrir isod yn cyfateb i un o’r tri phennawd ar gyfer mathau o weithgareddau (a ddiffiniwyd yn y Set Gwybodaeth Allweddol – KIS. Ni ddylid newid penawdau’r mathau o weithgareddau) fel y nodir. Yn gyffredinol, ni fyddai’r amser cyswllt disgwyliedig mwyaf ar gyfer modwl yn fwy na’r canlynol fel arfer: 24 awr ar gyfer modwl 10 credyd; 48 awr ar gyfer modwl 20 credyd; a 72 awr ar gyfer modwl 30 credyd.

|  |  |  |
| --- | --- | --- |
| **Dysgu wedi’i amserlennu** | **Dysgu’n annibynnol** | **Dysgu drwy leoliadau** |
| Darlith | Astudiaeth annibynnol dan arweiniad | Dysgu Seiliedig ar Waith |
| Seminar |  | Interniaeth |
| Tiwtorial |  | Profiad gwaith |
| Goruchwylio prosiect |  | Lleoliad |
| Arddangosiad |  | Blwyddyn/semestr dramor |
| Dosbarthiadau ymarferol a gweithdai |  |  |
| Amser wedi’i oruchwylio yn y stiwdio/gweithdy |  |  |
| Gwaith maes |  |  |
| Ymweliadau allanol |  |  |
| Gweithgaredd dysgu ar-lein sy’n orfodol neu wedi’i amserlennu / gweithgareddau dysgu anghydamserol (e.e. podlediadau, fodlediadau, postiadau fforymau) |  |  |

Mae gwybodaeth fwy manwl ynghylch y gweithgareddau ar gael ar gais gan y Swyddfa Academaidd.

**Asesu**

O ran asesu, mae’r gweithgareddau a restrir isod yn cyfateb i un o’r tri phennawd ar gyfer mathau o weithgareddau (a ddiffiniwyd yn y Set Gwybodaeth Allweddol – KIS. Ni ddylid newid penawdau gweithgareddau. Ni ellir gosod manylion gweithgareddau o dan benawdau eraill) fel y nodir:

|  |  |  |
| --- | --- | --- |
| **Arholiad ysgrifenedig** | **Gwaith cwrs** | **Ymarferol** |
| Arholiad ysgrifenedig a amserlennir yn ganolog gan y Gofrestrfa **yn ystod wythnosau arholiadau swyddogol** | Aseiniad ysgrifenedig, yn cynnwys traethawd | Asesiad llafar a chyflwyniad |
| Arholiad ysgrifenedig a amserlennir yn ganolog gan y Gofrestrfa **y tu allan i wythnosau arholiadau swyddogol** | Adroddiad | Asesiad sgiliau ymarferol |
| Arholiad ysgrifenedig/ar-lein a drefnir gan yr Athrofa | Traethawd Hir |  |
|  | Portffolio |  |
|  | Allbwn prosiect (heblaw traethawd hir) |  |

Mae gwybodaeth fwy manwl ynghylch y gweithgareddau ar gael ar gais gan y Swyddfa Academaidd. Mae hon yn cynnwys rhestr o asesiadau cydgyfnewidiol.

Dull asesu: nodwch natur yr asesiad, er enghraifft, arholiad ffurfiol, traethawd, adroddiad, portffolio, cyflwyniad grŵp.

Maint: nodwch faint yr asesiad o ran, er enghraifft, hyd arholiad, nifer y geiriau ar gyfer traethawd, neu hyd cyflwyniad (gan ddilyn Atodiad PV4 – Polisi Cywerthedd Asesiadau).

Pwysiad: rhaid nodi pwysiad cymharol elfen unigol yr asesiad (cyfanswm o 100% ar draws pob elfen). Rhaid mynegi pwysiad yr elfen mewn rhifau cyfan h.y. ni ddylid defnyddio pwyntiau degol.

Dylid osgoi gormod o elfennau asesu. Fel arfer ni fyddem yn disgwyl mwy na dwy elfen asesu ar gyfer modwl 20 credyd.

Fodd bynnag, er mwyn sicrhau bod y dulliau asesu a ddewisir gennych yn gynhwysol ac yn briodol ar gyfer newidiadau o ran amgylchiadau, cymerwch y pwyntiau canlynol i’w hystyriaeth:

* mae nifer o bwyntiau asesu (e.e. dau) yn haws nag un asesiad 100%;
* mae’n anodd darparu ar gyfer asesiadau wedi’u clystyru;
* yn aml arholiadau traddodiadol a welir ymlaen llaw ac a gynhelir ar y campws yw’r mwyaf anodd i’w gweinyddu;
* rydych wedi ystyried asesiadau amgen sy’n darparu ar gyfer myfyrwyr ag anableddau.

**Rhestr Ddarllen Ddangosol\***

* Dylid cyflwyno eitemau’r rhestr ddarllen mewn arddull gyson, e.e. Harvard.
* Dylent fod mor gyfredol â phosibl (oni bai eu bod yn weithiau arloesol yn y maes).
* Rhaid iddynt gydymffurfio â’r Polisi Rhestrau Darllen [Rhestrau Adnoddau ar-lein | UWTSD Intranet](https://intranet.uwtsd.ac.uk/cy/node/175/cefnogaeth-ar-gyfer-staff/rhestrau-adnoddau-ar-lein)
* **Partneriaid yn unig**. Mae’n bosibl y bydd gan bartneriaid fynediad at lyfrgell electronig y Drindod Dewi Sant (os bydd gofynion trwyddedu’n caniatáu). Mae manylion mynediad partneriaid wedi’u nodi ar dudalennau gwe’r Drindod Dewi Sant ar:

[Cefnogaeth ar Gyfer Staff Mewn Partneriaethau | UWTSD Intranet](https://intranet.uwtsd.ac.uk/cy/adrannau/llyfrgell-ac-adnoddau-dysgu/cefnogaeth-ar-gyfer-staff/cefnogaeth-ar-gyfer-staff-mewn)

\* Darperir Rhestrau Darllen Dangosol at ddibenion dilysu yn unig. Caiff y rhestr ddarllen ei rhoi trwy feddalwedd rhestrau darllen a’i diweddaru yn ôl yr angen, a dyna fydd y fersiwn ‘fyw’ a rennir gyda myfyrwyr. Ni fydd angen diweddaru’r rhestr ddarllen ddangosol ar y disgrifydd modwl heblaw fel rhan o’r cylch ail-ddilysu arferol.